Uhliarik, Ivan, poslanec NR SR (2015-10-01):
Ďakujem. Ten môj návrh zákona sme diskutovali na výbore pre zdravotníctvo a vzišiel práve z tejto diskusie, ktorá hovorí o tom, že lekári a zdravotnícki pracovníci, ktorí sa zúčastňujú vzdelávacích programov alebo vzdelávacích nejakých akcií v rámci Slovenskej republiky, tak lekári, ktorí sedia tuto v sále, vedia, že povinne musia sa na jednej strane vzdelávať a na druhej strane podľa zákona z dielne ministerstva zdravotníctva, ktorý je dnes platný, musia odvádzať alebo zdaňovať tzv. nepeňažné plnenia a tieto nepeňažné plnenia sú na relatívne nízkej úrovni. To znamená, to, čo sme aj minulý týždeň rozprávali na tejto schôdzi, o čom sme sa rozprávali na tejto schôdzi, že keď ide lekár na nejaký kongres a na tomto kongrese dostane rozlievanú kávu, prípadne nejakú minerálku, on musí z tohto zaplatiť daň. Je pravdou, že minulý týždeň poslanec SMER-u pán Kamenický dal pozmeňovací návrh, ktorý sme schválili takisto aj z veľkej časti opozície a ktorý je, myslím, že správny, ktorý hovorí o tom, že v prípade, že tá výška bude vo výške podľa zákona o cestovných náhradách, neviem presne, koľko je to eur, ale hovorí o tom, že v prípade, že to bude do určitej malej výšky, tak lekári si to nemusia nejakým spôsobom dávať do zdaňovacieho alebo teda do dane z príjmu. Je to pravda, je to dobrý návrh, na druhej strane stále ešte v tom pôvodnom zákone ostáva niekoľko negatív. Prvé negatívum je to, že lekári musia hlásiť každý mesiac a každý mesiac musia urobiť toto, toto prihlasovanie najneskôr do 15. dňa každého mesiaca za akcie, ktorých by sa zúčastnili predchádzajúci kalendárny mesiac. A súčasne sú povinní každý mesiac predložiť správcovi dane oznámenie o zrazení a odvedení dane. Mnohokrát sa stáva v prípade povedzme lekárov na oddelení, že idú na seminár, ktorý je povinný, ktorý im z hľadiska vzdelávania ukladá, ukladá povinnosť sa vzdelávať a napríklad dostanú päť kreditov, tak na tomto seminári vypijú jednu minerálku alebo si dajú kávu, povedzme majú nepeňažné plnenie o niečo vyššie, ako je teraz novela zákona o zamestnaneckých náhradách, napríklad za 4 eurá a musia každý mesiac toto zahlásiť na daňový úrad. Myslím si, že je to niečo, čo je jednak obťažujúce, jednak naozaj zvyšuje administratívnu náročnosť, a na druhej strane to, čo je veľký problém, je to, že títo, táto hodnota je veľmi, veľmi nízka, a myslím si, že toto je niečo, čo sa môže zmeniť. Ja navrhujem, aby sa ten mesačný interval zmenil na štvrťročný interval, aby skrátka každý kalendárny štvrťrok sa predĺžil tento interval, ktorý je teraz príliš krátky. Zároveň zvyšujem aj úhrnnú sumu nepeňažného plnenia za príslušný kalendárny štvrťrok z 10 na 25 eur. Myslím si naozaj, že mesačne 3,30 je suma, ktorá je relatívne nízka, a to moje zvýšenie na 25 eur je zvýšenie, ktoré je primerané a ktoré pokrýva možno tie naozaj malé občerstvenia a nikomu ani nejakým spôsobom nemôže, nie je podozrivé z toho, že by dochádzalo k nejakému uplácaniu lekárov, pretože nejde len o lekárov, ale ide o všetkých zdravotníckych pracovníkov, aj tých, ktorí nepredpisujú lieky. Takže podľa môjho názoru tento návrh zákona zlepšuje aj ten stav, ktorý sme minulý týždeň odsúhlasili, odhlasovali, ale ešte znižuje administratívnu záťaž a zmierňuje dopad na povinné vzdelávanie zdravotníkov v Slovenskej republike. Ďakujem pekne za podporu.